**DĖL ROKIŠKIO KRAŠTO MUZIEJAUS NUOSTATŲ PATVIRTINIMO**

2020 m. lapkričio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 1 punktu, 4 dalimi, 6 straipsnio 5 dalimi, Lietuvos Respublikos muziejų įstatymo 7 straipsnio 2 dalimi, Rokiškio rajono savivaldybės taryba n u s p r e n d ž i a:

1. Patvirtinti Rokiškio krašto muziejaus nuostatus (pridedama).

2. Įgalioti Rokiškio krašto muziejaus direktorių pasirašyti šio sprendimo 1 punkte nurodytos įstaigos nuostatus ir teisės aktų nustatyta tvarka juos įregistruoti Juridinių asmenų registre.

3. Pripažinti netekusiu galios Rokiškio rajono savivaldybės tarybos 2016 m. lapkričio 25 d. sprendimą Nr. TS-190 ,,Dėl Rokiškio krašto muziejaus nuostatų patvirtinimo“ nuo 1 punkte nurodytų įstaigos nuostatų įregistravimo Juridinių asmenų registre datos.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Irena Matelienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO KRAŠTO MUZIEJAUS NUOSTATŲ PATVIRTINIMO“AIŠKINAMASIS RAŠTAS**

2020-11-27

Rokiškis

**Parengto sprendimo projekto tikslai ir uždaviniai.** Patvirtinti aktualius teisės aktus ir įstaigos veiklą atitinkančius Rokiškio krašto muziejaus nuostatus, o iki tol galiojusį Rokiškio rajono savivaldybės tarybos 2016 m. lapkričio 25 d. sprendimą Nr. TS-190 ,,Dėl Rokiškio krašto muziejaus nuostatų patvirtinimo“ pripažinti netekusiu galios.

**Šiuo metu esantis teisinis reglamentavimas.** Lietuvos Respublikos vietos savivaldos įstatymas, Lietuvos Respublikos muziejų įstatymas, Lietuvos Respublikos kultūros ministro 2018 m. spalio 25 d. įsakymas Nr. ĮV-755 „Dėl Nacionalinės muziejų koncepcijos pagal tvaraus vystymosi principus patvirtinimo“.

**Sprendimo projekto esmė.** Pagrindiniai sprendimu įtvirtinami pakeitimai:

1. I skyriuje „Bendrosios nuostatos“ patikslinti teisės aktai, kuriais vadovaujasi įstaiga;
2. II skyriuje „Muziejaus veiklos rūšys, tikslai ir funkcijos“ išbrauktos neaktualios veiklos rūšys „Moksliniai tyrimai ir taikomoji veikla“, „Nuosavo arba nekilnojamo turto nuoma ir eksploatavimas“, „Profesinių sąjungų veikla“, „Įstaigos mašinų ir įrangos, įskaitant kompiuterius, nuoma ir išperkamoji nuoma“; funkcijos papildytos aktualiomis skaitmeninimo, bendradarbiavimo su kitomis institucijomis, darbuotojų kvalifikacijos tobulinimo, turto valdymo, mokamų paslaugų teikimo ir rinkinių pristatymo virtualioje erdvėje veiklomis;
3. III skyriuje „Muziejaus savininko teises ir pareigas įgyvendinančios institucijos kompetencija“ patikslintos Savivaldybės tarybos teisės ir pareigos;
4. IV skyrius „Muziejaus teisės ir pareigos“ papildytas aktualiomis teisėmis sudaryti bendradarbiavimo sutartis, jungtis į organizacijas, rinkti ir tvarkyti asmens duomenis ir pareigomis vykdyti Rokiškio rajono savivaldybės kultūros politiką įgyvendinančios institucijos pavedimus, garantuoti ataskaitų teisingumą;
5. V skyriuje „Muziejaus rinkinių komplektavimo kryptys, struktūra ir šifrai“ nurodyti pagalbinio fondo rinkinių šifrai, Muziejaus ekspozicijų adresai;
6. VI skyriuje „Muziejaus veiklos organizavimas, valdymas ir struktūra“ nurodytos Muziejaus direktoriaus kadencijos, jo priėmimo į pareigas ir atleidimo, pareigybės aprašymo tvirtinimo, tarnybinio atlyginimo nustatymo nuostatos; Muziejaus direktoriaus funkcijos papildytos detaliau aprašant įstaigos vidaus struktūros, pareigybių sąrašo, skatinimo priemonių ir veiklos programų tvirtinimo, disponavimo įstaigos turtu veiklas, nurodyta direktoriaus pavadavimo tvarka ir darbo santykius reglamentuojantys įstatymai; atnaujinta Muziejuje veikiančio kolegialaus patariamojo balso teisę turinčios Muziejaus tarybos sudarymo tvarka ir sritys, kurias ši taryba svarsto;
7. VII skyriuje „Muziejaus turtas ir lėšos, jų naudojimo tvarka, finansinės veiklos kontrolė“ patikslinta nuostata, jog Muziejus nėra pelno siekianti organizacija, aprašyta atsakomybė už buhalterinės apskaitos tvarkymą;
8. VIII skyriuje „Baigiamosios nuostatos“ patikslinti informacijos apie įstaigos veiklą sklaidos būdai, detalizuota įstaigos reorganizavimo, likvidavimo ar pertvarkymo tvarka;
9. Nuostatų skyrių pavadinimuose įrašytas žodis „skyrius“; skyrių skaičius sumažintas nuo 10 iki 8; patikslinti skyrių pavadinimai.

**Galimos pasekmės, priėmus siūlomą tarybos sprendimo projektą:**

* **teigiamos** – aiškesnis ir sklandesnis Rokiškio krašto muziejaus veiklos reglamentavimas;
* **neigiamos** – nėra.

**Finansavimo šaltiniai ir lėšų poreikis**. Nuostatams įregistruoti Juridinių asmenų registre.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vyriausioji specialistė Irena Matelienė